Άννα Σορόκιν

Η **Άννα Σορόκιν** (Ρωσικά: ***Анна Сорокина***, Αγγλικά: ***Anna Sorokin***, γεννημένη στις 23 Ιανουαρίου του 1991) είναι Ρωσογερμανίδα απατεώνισσα, που συνελήφθη να εξαπατά συστηματικά τρίτους για δικό της όφελος και κατά συρροήν να εκμεταλλεύεται την εμπιστοσύνη τους. Συνελήφθη, ως υποτιθέμενη πλούσια, και καταδικάστηκε για απάτη, συστηματική κλοπή και εξαπάτηση στις Ηνωμένες Πολιτείες Αμερικής.

## Βιογραφικά στοιχεία
Η Σορόκιν γεννήθηκε στις 23 Ιανουαρίου του 1991 στο Ντομοντέντοβο που βρίσκεται νότια της Μόσχας, προέρχεται από μια εργατική οικογένεια μεσαίας τάξης και έχει και ένα μικρότερο αδελφό. Ο πατέρας της, Βαντίμ, ήταν οδηγός φορτηγού ενώ η μητέρα της είχε τότε ένα μικρό παντοπωλείο. Το 2007, στα 16 της, η οικογένεια της μετακόμισε στη Βόρεια Ρηνανία-Βεστφαλία στη Γερμανία.

## Έργο και δράση
Η Άννα αποφοίτησε από το λύκειο το 2011 και έφυγε από την Γερμανία, μετακομίζοντας στο Λονδίνο για να σπουδάσει στην Σχολή Τεχνών Ντιζάιν Σεντ Μάρτινς. Ωστόσο σύντομα βαρέθηκε και επέστρεψε πίσω στη Γερμανία. Εκεί εργάστηκε για λίγο ως ασκούμενη σε μια εταιρεία δημοσίων σχέσεων. Όμως ούτε αυτό κάλυπτε τις φιλοδοξίες της. Έτσι στα 19 της χρόνια, η Σορόκιν αποφάσισε να σπουδάσει σχέδιο μόδας στο Παρίσι. Εκείνη την περίοδο έκρινε ότι η περσόνα της θα ονομαζόταν από εκεί και έπειτα Άννα Ντέλβι, υποστηρίζοντας σε αρκετούς ότι το νέο της επώνυμο ήταν στην πραγματικότητα το πατρικό επώνυμο της μητέρας της. (Εντούτοις οι γονείς της το διέψευσαν αυτό αργότερα). Από την εργασία της κέρδιζε μόλις 400 ευρώ το μήνα, και έτσι παρέμενε οικονομικά εξαρτημένη από τους γονείς της, οι οποίοι πλήρωναν το διαμέρισμα της στο Παρίσι.   

Το καλοκαίρι του 2013, παρακολούθησε την Εβδομάδα Μόδας στη Νέα Υόρκη για λογαριασμό του περιοδικού Purple, στο οποίο εργαζόταν εκείνη την εποχή, και τελικά επέλεξε να μετακομίσει εκεί. Ενώ βρισκόταν πλέον στην Αμερική, η Άννα συστηνόταν ως μια πλούσια Γερμανίδα κληρονόμος για να διεισδύσει στον στενό κύκλο της ελίτ της Νέας Υόρκης. Μεταξύ του 2013 και του 2017, είχε καταφέρει να αποσπάσει περισσότερα από 200.000 δολάρια και είχε εξασφαλίζει έναν πολυτελή τρόπο ζωής, καθώς ντυνόταν με επώνυμα ρούχα μεγάλων οίκων, ζούσε σε ένα ακριβό ξενοδοχείο της Νέας Υόρκης, έδινε μεγάλα φιλοδωρήματα και διοργάνωνε πάρτι σε γνωστά εστιατόρια. Επιπρόσθετα είχε καταφέρει να δημιουργήσει μια τέλεια εικόνα στα σόσιαλ μίντια που δεν περνούσε απαρατήρητη. Επιπλέον, πολύ συχνά εμφανιζόταν σε επιδείξεις μόδας και κοσμικά γκαλά. Τέλος προσέλαβε ως personal trainer, την γυμνάστρια επωνύμων Κέισι Ντιουκ. Στον επώνυμο κύκλο της ανέφερε συνεχώς το όραμα της για την δημιουργία του Ιδρύματος «Άννα Ντέλβι», δηλαδή ενός ιδιωτικού συλλόγου και ιδρύματος τέχνης. Ήθελε με αυτόν τον τρόπο να προσελκύσει πλούσιους δωρητές και να προωθήσει το εμπορικό της σήμα. Στο διάβα αυτών των ετών παραπλάνησε αμέτρητους ανθρώπους με κύρος, επιχειρηματίες και ανώτερα στελέχη της αμερικανικής αγοράς. Για παράδειγμα η Άννα χρησιμοποίησε το Microsoft Word για να δημιουργήσει πλαστά τραπεζικά αντίγραφα και άλλα οικονομικά έγγραφα που υποτίθεται ότι έδειχναν ότι είχε 60 εκατομμύρια ευρώ σε ελβετικούς τραπεζικούς λογαριασμούς, αλλά δεν μπορούσε να έχει πρόσβαση σε αυτά, καθώς βρίσκονταν σε καταπίστευμα και η ίδια βρισκόταν στις ΗΠΑ. Με αυτόν τρόπο εξαπάτησε τον Άντριου Λανς, έναν μεγαλοδικηγόρο ακινήτων, φτάνοντας έτσι πολύ κοντά στο να της εξασφαλίσει ένα δάνειο 25 εκατομμυρίων δολαρίων. Επίσης φέσωσε ξενοδοχεία και τράπεζες, συχνά χρησιμοποιώντας ακυρωμένες πιστωτικές κάρτες ή πλαστά τραπεζικά αντίγραφα, ενώ ταυτόχρονα προσπαθούσε να δημιουργήσει την ψευδαίσθηση της αμύθητης περιουσίας και του πλούτου. Όταν τα κλεμμένα λεφτά της άρχισαν να στερεύουν, μετακόμιζε από ξενοδοχείο σε ξενοδοχείο αφήνοντας απλήρωτους λογαριασμούς, με αποτέλεσμα να γίνει το κόκκινο πανί σε πολλά από αυτά.  

Τον Φεβρουάριο του 2016, η Άννα γνωρίστηκε μέσω κοινών φίλων με την δημοσιογράφο Ρέιτσελ Ντελόουτς Γουίλιαμς, η οποία τότε εργαζόταν ως επιμελήτρια φωτογραφιών και βοηθός του παραγωγού του περιοδικού «Vanity Fair». Η Σορόκιν της μίλησε αμέσως για το όραμα της λέσχη που σχεδίαζε να στεγάσει στο ιστορικό εξαόροφο κτίριο Church Missions House, στην γωνία των οδών Park Avenue South και 22nd Street. Της είπε επίσης ότι ο σύλλογος της θα περιλάμβανε νυχτερινό κέντρο, μπαρ, γκαλερί τέχνης, στούντιο, εστιατόρια και μια λέσχη μόνο για τα ελίτ μέλη. Η Γουίλιαμς γοητεύτηκε από τα επαγγελματικά σχέδια και τον πλούσιο τρόπο ζωής της Άννας, καθώς και από τα πολυτελή γεύματα και τις ανέσεις που της πρόσφερε η Σορόκιν. Ένα χρόνο αργότερα, όταν η Άννα επέστρεψε στην Νέα Υόρκη μετά από ένα διάστημα που πέρασε στο εξωτερικό, οι δυο τους έγιναν καλές φίλες. Κάποια στιγμή η Ρέιτσελ, η γυμνάστρια Κέισι Ντιουκ και έναν βιντεογράφος δέχτηκαν την πρόσκληση της Σορόκιν, να την ακολουθήσουν ως καλεσμένοι της σε ένα εβδομαδιαίο πλήρως πληρωμένο από την ίδια ταξίδι στο Μαρρακές. Τους υποσχέθηκε διαμονή στο πεντάστερο ξενοδοχείο La Mamounia, πανάκριβες γαστρονομικές απολαύσεις και χλιδάτες ξεναγήσεις στα πιο ακριβά αξιοθέατα. Πράγματι η Άννα κατά την διάρκεια του ταξιδιού ξόδευε ασυλλόγιστα για εκείνη και την παρέα της. Βέβαια η Ντιουκ έπαθε σύντομα τροφική δηλητηρίαση και μετά απο λίγες μέρες αναγκάστηκε να επιστρέψει στην Νέα Υόρκη για να αναρρώσει. Σύντομα διαπιστώθηκε ότι οι κάρτες της Σορόκιν δεν λειτουργούσαν και της ζητήθηκε επανειλημμένως να τακτοποιήσει τις οφειλές της για τα αεροπορικά εισιτήρια, τα γεύματα, τις ξεναγήσεις και την διαμονή στο ξενοδοχείο για τέσσερα άτομα. Η μόνιμη δικαιολογία της Άννας στους διοργανωτές του ταξιδιού ήταν ότι οι ίδιοι δεν είχαν σύγχρονα μηχανήματα καρτών και έπειτα ότι υπήρχαν εμπλοκές με τις τράπεζες, οι οποίες όμως σύντομα θα λύνονταν. Βέβαια αυτό αποδείχτηκε  αναληθές. Έτσι, η διοίκηση πήρε δραστικά μέτρα και τους απαγόρευσε την πρόσβαση στα διαμερίσματα τους και στα προσωπικά τους αντικείμενα. Η Ρέιτσελ Γουίλιαμς αποφάσισε τότε να δώσει αρχικά την προσωπική της και έπειτα την εταιρική της πιστωτική κάρτα ως εγγύηση, μέχρι η Άννα να λύσει το θέμα με τις τράπεζες. Φυσικά αυτό δεν συνέβη ποτέ και έτσι τις επόμενες ημέρες η επιχείρηση δέσμευσε 62 χιλιάδες δολάρια, από την εταιρική κάρτα που συνδεόταν με τον λογαριασμό του περιοδικού που εργαζόταν η Ρέιτσελ. Η Άννα υποσχέθηκε στην συνέχεια στην Γουίλιαμς ότι θα έστελνε τα χρήματα την επόμενη εβδομάδα, κάτι που δεν πραγματοποιήθηκε. Η Ρέιτσελ και ο βιντεογράφος έφυγαν για την Νέα Υόρκη αφήνοντας μόνη την Άννα στο Μαρρακές. Η Σορόκιν μη έχοντας τρόπο να επιστρέψει στην Νέα Υόρκη, τηλεφώνησε στην γυμνάστρια της και την παρακάλεσε να της πληρώσει το εισιτήριο της επιστροφής της καθώς προσποιήθηκε ότι έπεσε θύμα ληστείας. Μάλιστα της ζήτησε να της κλείσει πρώτη θέση κάτι που εκείνη δεν έκανε, αλλά δέχτηκε να της αγοράσει ένα απλό αεροπορικό εισιτήριο. Κατά την άφιξη της στην Αμερική, το ξενοδοχείο που είχε τα πράγματα της της έκανε έξωση γιατί δεν είχε ξεχρεώσει τις οφειλές της. Έχοντας μείνει ουσιαστικά άστεγη, η Άννα ζήτησε απο την Κέισι Ντιουκ να την αφήσει να μείνει στο διαμέρισμα της. Εκείνη της το επέτρεψε μόνο για ένα βράδυ.

Η Ρέιτσελ έστελνε συνέχεια γραπτά και ηχητικά μηνύματα και έκανε κλήσεις στην Άννα ζητώντας της να τηρήσει την υπόσχεση της και να της επιστρέψει όλο το ποσό, γιατί δεν κινδύνευε μόνο να απολυθεί, αλλά επίσης να διωχθεί νομικά από την εργασία της. Μετά από αρκετές εβδομάδες πίεσης, η Άννα της είπε να κάνει λίγο ακόμα υπομονή και να μην την καταδώσει στην αστυνομία γιατί φοβόταν μην απελαθεί από την Αμερική. Επίσης της υπενθύμισε ότι ο πατέρας της είναι «Ρώσος δισεκατομμυριούχος» και σύντομα η ίδια θα ήταν ικανή να την ξεπληρώσει αφού θα λάμβανε περίπου 30.000 δολάρια στην αρχή κάθε μήνα, μέχρι να κληρονομήσει 10 εκατομμύρια δολάρια στα 26α γενέθλιά της. Παρόλο που η Σορόκιν έστειλε στην Γουίλιαμς 5.000 δολάρια τον επόμενο μήνα, εκείνη έδινε συνεχείς υποσχέσεις και δικαιολογίες για σχεδόν μισό χρόνο, παρέχοντας στην Ρέιτσελ πλαστές αποδείξεις τραπεζικών εμβασμάτων. Φυσικά δεν την αποζημίωσε ποτέ. Η Γουίλιαμς στην συνέχεια δανείστηκε χρήματα από φίλους της για να καλύψει το κόστος διαβίωσης, όπως το ενοίκιο και το φαγητό, καθώς πάλευε με το μεγαλύτερο μέρος του χρέους που είχε απομείνει από την Σορόκιν. Η Άννα συνελήφθη για πρώτη φορά τον Ιούλιο του 2017 για παράλειψη πληρωμής λογαριασμών χιλιάδων δολαρίων στα ξενοδοχεία Beekman και W New York και έναν λογαριασμό γεύματος κάτω των 200 δολαρίων σε ένα εστιατόριο στο ξενοδοχείο Le Parker Meridien. Ωστόσο ο δικηγόρος της κατάφερε να την απελευθερώσει με εγγύηση μέχρι την δική της Άννας. Στις 17 και 21 Αυγούστου 2017, η Σορόκιν κατέθεσε δύο ακάλυπτες επιταγές αξίας 15.000 δολαρίων στον λογαριασμό της στην Signature Bank και τις επόμενες ημέρες, έκανε ανάληψη περίπου 8.200 δολαρίων σε μετρητά πριν σφραγιστούν οι επιταγές. Όταν έφτασε η ημερομηνία για την επίσημη δίκη της, η Άννα είχε εξαφανιστεί από την Νέα Υόρκη. 

Εν τω μεταξύ η Γουίλιαμς κατήγγειλε την Άννα στις αρχές και στην εισαγγελία. Μάλιστα τον Οκτώβριο του 2017 η Ρέιτσελ έμαθε ότι η Σορόκιν βρισκόταν σε μια μονάδα απεξάρτησης στο Λος Άντζελες και την παγίδεψε τηλεφωνικά με το πρόσχημα ότι ήθελε να βρεθούν από κοντά για να αφήσουν τις διαφορές τους πίσω και να ξαναχτίσουν την φιλία τους με νέες βάσεις. Η Άννα την πίστεψε και εμφανίστηκε στο ραντεβού τους. Έτσι οι αρχές την συνέλαβαν αμέσως για απάτη, κλοπή και σκόπιμη εξαπάτηση χρηματοπιστωτικών ιδρυμάτων, τραπεζών, ξενοδοχείων και επωνύμων ατόμων στις Ηνωμένες Πολιτείες, συνολικά για το ποσό των 275.000 δολαρίων. Στις 18 Δεκεμβρίου του 2018, η Άννα εμφανίστηκε στο Ποινικό Δικαστήριο της Νέας Υόρκης και απέρριψε μια συμφωνία που της προσέφερε ποινή φυλάκισης από τρία έως εννέα χρόνια. Έτσι η δίκη της ξεκίνησε στις 20 Μαρτίου του 2019, υπό την προεδρία της δικαστού Νταϊάν Κίσελ. Κατόπιν αιτήματός της Σορόκιν, ο δικηγόρος της υπεράσπισης της κανόνισε να βρει μια στυλίστρια ρούχων για τις εμφανίσεις της στο δικαστήριο. Η Ρέιτσελ Γουίλιαμς κατέθεσε εναντίον της πρώην φίλης της και με δάκρυα στα μάτια χαρακτήρισε όσα της συνέβησαν ως την χειρότερη εμπειρία της ζωής της. Εντούτοις το δικαστήριο έκρινε την Άννα αθώα γι' αυτή την κατηγορία, καθώς οι ένορκοι θεώρησαν ότι η Ρέιτσελ επωφελήθηκε από τις ανέσεις που της πρόσφερε η Σορόκιν όσο καιρό ήταν φίλες και ότι ήταν δική της επιλογή να δώσει την εταιρικής της πιστωτική κάρτα στην διοίκηση του ξενοδοχείου στο Μαρρακές. Τελικά η Άννα καταδικάστηκε σε φυλάκιση με ποινή από 4 έως 12 έτη. Μετά την δίκη της συνέχισε να επιμένει στο ότι η λέσχη ήταν όντως ένας αληθινός στόχος που δεν αποσκοπούσε όμως στα λεφτά, αλλά στην εξουσία και στην δόξα. Η Σορόκιν δεν επικοινώνησε με τους γονείς της, ούτε πριν ούτε μετά την καταδίκη της και εκείνοι αν και γνώριζαν τα γεγονότα δεν θέλησαν να παρεβρέθουν στην δίκη της. Μάλιστα τον Απρίλιο του 2019 ο πατέρας της δήλωσε στην DailyMailTV ότι έχει αποκηρύξει την Άννα από κόρη του, συμπληρώνοντας τα εξής: «*Δεν έχω καμία επιρροή στη ζωή της και σε ότι κάνει.* *Οι επιλογές της είναι δική της ευθύνη*». Η Άννα φυλακίστηκε το 2019, αλλά αφέθηκε ελεύθερη τον Φεβρουάριο του 2021. Σε μια συνέντευξη που έδωσε στην εφημερίδα The Νew York Times, η Σορόκιν είπε πως ήταν πρόθυμη να εξηγήσει τις ενέργειες της ως τα αφελή λάθη μιας νεαρής γυναίκας που ανησυχούσε ότι διαφορετικά δεν θα την έπαιρναν σοβαρά. Επίσης συμπλήρωσε: «*Θα έλεγα ψέματα σε εσάς και σε όλους τους άλλους και στον εαυτό μου αν έλεγα ότι λυπάμαι για οτιδήποτε. Μετανιώνω* *όμως για τον τρόπο που έκανα ορισμένα πράγματα*». Εντούτοις, δήλωσε ότι σκόπευε πάντα να αποπληρώσει τους πιστωτές της, στους οποίους περιλαμβάνονται δύο ξενοδοχεία στο κέντρο της Νέας Υόρκης, μια ιδιωτική εταιρεία τζετ και τράπεζες. 

Η ιστορία της έγινε διάσημη στα ΜΜΕ της Αμερικής. Επιπρόσθετα, το ίδιο το Netflix εξαγόρασε τα δικαιώματα μιας παραγωγής που σχετίζεται με την *περιπετειώδη* ζωή και τη *σκανδαλώδη* δράση της και κυκλοφόρησε το 2022 την τηλεοπτική μεταφορά της «ιστορίας» της με τον τίτλο "***Inventing Anna***".

## Εξελίξεις
Μετά την αποφυλάκιση της, η Άννα στάλθηκε σε κέντρο κράτησης μεταναστών για τους επόμενους 18 μήνες, λόγω φερόμενης λήξης της βίζας της. Αποφυλακίστηκε με εγγύηση το 2022 και έπειτα τέθηκε σε κατ' οίκον περιορισμό, καθώς η διαδικασία απέλασης της εξελίσσεται ακόμα στα δικαστήρια. Σύμφωνα όμως με το περιοδικό Page Six, οι όροι του κατ' οίκον περιορισμού της χαλάρωσαν, επιτρέποντας της να εργάζεται και να ταξιδεύει ελεύθερα σε ακτίνα 100 χιλιομέτρων από το σπίτι της. Της δόθηκε επίσης, αριθμός κοινωνικής ασφάλισης και της επετράπη να επιστρέψει στα μέσα κοινωνικής δικτύωσης. Μάλιστα στο τρέχον έτος 2026 της δόθηκε ειδική άδεια για να ταξιδέψει στο Λος Άντζελες και να συμμετάσχει στον τηλεοπτικό διαγωνισμό "Dancing With The Stars".

## ΜΜΕ
Το 2018, μετά τη δημοσίευση του άρθρου της *Τζέσικα Πρέσλερ* για τη ζωή της Άννας Σορόκιν στη Νέα Υόρκη, το Netflix την αποζημίωσε με 320.000 δολάρια για τα δικαιώματα της ιστορίας της.

Τον Ιούλιο του 2019, το βιβλίο με τίτλο "*My Friend Anna" («Η Φίλη μου η Άννα»)* γραμμένο από την Ρέιτσελ Ντελόουτς Γουίλιαμς*,* εκδόθηκε από την *Gallery Publishing Group*, καθώς και από την Quercus στο Ηνωμένο Βασίλειο και την Goldmann στην Γερμανία.

Η ιστορία της έχει αποτελέσει αντικείμενο ενός επεισοδίου του *American Greed* από το κανάλι CNBC, ενός επεισοδίου του *Generation Hustle* από το HBO Max, ενός επεισοδίου του *20/20*, και ένα επεισόδιο του *60 Minutes* όπου η Σορόκιν έδωσε συνέντευξη στον Liam Bartlett.

Τον Δεκέμβριο 2019, η *ιστορία* της αποτέλεσε το θέμα του "*Fake Heiress*", ενός δράματος-ντοκιμαντέρ podcast της δημοσιογράφου *Vicky Baker* και της θεατρικής συγγραφέα Chloe Moss που κυκλοφόρησε από το BBC Radio 4.l

## Παραπομπές


Κατηγορία:Έγκλημα στις Ηνωμένες Πολιτείες